EL Επίσημη Εφημερίδα της Ευρωπαϊκής Ένωσης C 103/13

Δημοσίευση αίτησης καταχώρισης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2014/C 103/08)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2)

«PESCABIVONA»

Αριθ. ΕΚ: IT-PGI-0005-01139-31.07.2013

ΠΓΕ ( X ) ΠΟΠ ( )

1. Ονομασία

«Pescabivona»

2. Κράτος μέλος ή τρίτη χώρα

Ιταλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6. Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος με την ονομασία που αναφέρεται στο σημείο 1

Η ονομασία «Pescabivona» καλύπτει τους καρπούς των ακόλουθων τεσσάρων οικοτύπων ροδακινιάς οι οποίοι προέρχονται και αναπτύσσονται στην περιοχή παραγωγής:

Murtiddara ή Primizia Bianca, Bianca, Agostina, Settembrina.

Κατά τη διάθεσή τους στην αγορά, τα ροδάκινα «Pescabivona» ΠΓΕ πρέπει να πληρούν τα ισχύοντα πρότυπα για την εμπορία ροδάκινων και νεκταρινιών και να παρουσιάζουν τα ακόλουθα ποιοτικά χαρακτηριστικά:

— λευκόσαρκα ροδάκινα με συμπαγή λευκή σάρκα, σφαιροειδές σχήμα, με βασικό λευκο-κιτρινο-πράσινο χρωματισμό του φλοιού και υπερκείμενο κόκκινο χρωματισμό (τα ροδάκινα του οικότυπου Settembrina εμφανίζουν μια κόκκινη ταινία κατά μήκος της ραφής),

— περιορισμένη έκταση του υπερκείμενου κόκκινου χρωματισμού της επιδερμίδας, που πρέπει να καλύπτει λιγότερο από το 50 % της επιφάνειάς της,

— οι ελάχιστες τιμές για τις φυσικοχημικές παραμέτρους ενδιαφέροντος πρέπει να είναι οι αναφερόμενες στον ακόλουθο πίνακα για κάθε οικότυπο.

Οικότυπος Διαλυτά στερεά: Αναλογία διαλυτών στερεών/ογκομετρούμενη οξύτητα Σύσταση της σάρκας Murtiddara ή Primizia Bianca > 10 > 1,20 > 3 Bianca > 10 > 1,20 > 3 Agostina > 10 > 1,20 > 3 Settembrina > 10 > 1,20 > 3,5

Διαλυτά στερεά εκφραζόμενα σε °Bx αναλογία διαλυτών στερεών / ογκομετρούμενη οξύτητα εκφραζόμενη σε °Bx/meq ανά 100 ml σύσταση της σάρκας μετρούμενη με κώνο των 8 mm και εκφραζόμενη σε kg/0,5 cm2.

3.3. Πρώτες ύλες (μόνο για μεταποιημένα προϊόντα)

—

3.4. Ζωοτροφές (μόνο για προϊόντα ζωικής προέλευσης)

—

3.5. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια της παραγωγής, από την παραγωγή έως τη συγκομιδή, πρέπει να εκτελούνται εντός της οριοθετημένης γεωγραφικής περιοχής.

3.6. Ειδικοί κανόνες για τον τεμαχισμό σε φέτες, το τρίψιμο, τη συσκευασία κ.λπ.

—

3.7. Ειδικοί κανόνες για την επισήμανση

Στην ετικέτα πρέπει να εμφαίνονται, στο ίδιο οπτικό πεδίο, η ένδειξη «indicazione geografica protetta» (προστατευόμενη γεωγραφική ένδειξη), το σύμβολο της Ευρωπαϊκής Ένωσης και ο λογότυπος που προσδιορίζει το προϊόν, ο οποίος αποτελείται από την ένδειξη «Pescabivona» όπως παριστάνεται στο σχήμα.

Επιτρέπεται η χρήση ενδείξεων που παραπέμπουν σε ιδιωτικά σήματα, εφόσον είναι περιορισμένων διαστάσεων σε σχέση με τον λογότυπο «Pescabivona», δεν έχουν εγκωμιαστικό χαρακτήρα και δεν παραπλανούν τον καταναλωτή.

4. Συνοπτική οριοθέτηση της γεωγραφικής περιοχής

Η περιοχή παραγωγής του προϊόντος «Pescabivona» ΠΓΕ περιλαμβάνει τμήματα της κοινότητας Bivona (AG) και άλλων όμορων κοινοτήτων, όπως των Alessandria della Rocca (AG), S. Stefano Quisquina (AG), S. Biagio Platani (AG) και Palazzo Adriano (PA).

5. Δεσμός με τη γεωγραφική περιοχή

5.1. Ιδιαιτερότητα της γεωγραφικής περιοχής

Η γεωγραφική περιοχή, που βρίσκεται στην ενδοχώρα της Σικελίας, χαρακτηρίζεται από λοφώδες και ορεινό ανάγλυφο, προστατεύεται από τον ορεινό όγκο των Monti Sicani και καταλήγει στο εσωτερικό της υδρογραφικής λεκάνης του ποταμού Magazzolo. Το κλίμα είναι ήπιο το φθινόπωρο, τον χειμώνα και την άνοιξη, με ελάχιστες χειμερινές θερμοκρασίες που εξασφαλίζουν την αναγκαία παροχή ψύχους, και καλοκαίρια ξηρά και πολύ θερμά. Από εδαφολογική άποψη, η περιοχή χαρακτηρίζεται από την παρουσία εδαφών με βραχώδες υλικό (regosol), καστανών εδαφών και εδαφών με υψηλό ποσοστό αργίλου (vertisol). Τα εδάφη έχουν μέτριο έως μεγάλο πάχος, είναι πορώδη, διαπερατά και διαθέτουν οργανική ύλη με υποαλκαλική ή ουδέτερη αντίδραση.

5.2. Ιδιοτυπία του προϊόντος

Ιδιαίτερα χαρακτηριστικά του «Pescabivona» είναι η περιορισμένη έκταση του υπερκείμενου κόκκινου χρωματισμού της επιδερμίδας, που πρέπει να καλύπτει λιγότερο από το 50 % της συνολικής επιφάνειάς της, και η μεγάλη γλυκύτητα της σάρκας, που συνοδεύεται από πολύ συμπαγή υφή και υψηλή αναλογία σακχάρων στα οξέα. Η εποχή ωρίμασης, αναλόγως του οικοτύπου, αρχίζει το πρώτο δεκαπενθήμερο του Ιουνίου και εκτείνεται μέχρι τα τέλη Οκτωβρίου.

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Η αίτηση αναγνώρισης του προϊόντος Pescabivona ΠΓΕ βασίζεται στη φήμη του, την οποία οι καταναλωτές συνδέουν με τα χαρακτηριστικά του χρωματισμού του, όπως είναι η περιορισμένη έκταση του υπερκείμενου κόκκινου χρώματος της επιδερμίδας, που πρέπει να καλύπτει λιγότερο από το 50 %, η ιδιαιτέρως ευχάριστη γεύση λόγω της ιδιαίτερης γλυκύτητας που συνδέεται με υψηλή αναλογία σακχάρων στα οξέα και η ιδιαιτέρως συμπαγής σάρκα. Η κατανομή της εποχής ωρίμασης αναλόγως του οικοτύπου επιτρέπει να λαμβάνονται προϊόντα βέλτιστης ποιότητας ακόμη και σε περιόδους του έτους κατά τις οποίες, για κλιματικούς κυρίως λόγους, μειώνεται η προσφορά και η ποιότητα των ροδάκινων.

Η καλλιέργεια της ροδακινιάς στην οριοθετημένη γεωγραφική περιοχή ανάγεται στα πρώτα έτη της δεκαετίας του 1950 και οι πρώτοι εξειδικευμένοι ροδακινώνες είχαν φυτευτεί στο βόρειο τμήμα της περιοχής Bivona, με πολλαπλασιαστικό υλικό τα καλύτερα τοπικά στελέχη που αναπτύχθηκαν από σπόρο. Μεταξύ των διαφόρων φυτών, ένα αποδείχθηκε ιδιαιτέρως κατάλληλο και, δεδομένης της εποχής ωρίμασης, ονομάστηκε Agostina (αυγουστιάτικη). Με την πάροδο του χρόνου, χάρη στην καταλληλότητα της γεωγραφικής περιοχής για την καλλιέργεια της ροδακινιάς, οι γεωργοί επέλεξαν τους άλλους τρεις οικότυπους: Murtiddara και Bianca, μεσαίας ωρίμασης, και Settembrina, όψιμης ωρίμασης.

Ακόμη και από πολιτισμική άποψη, μπορούν να βρεθούν χρήσιμες αναφορές για να γίνει κατανοητός ο δεσμός του προϊόντος «Pescabivona» με τη γεωγραφική περιοχή. Η φήμη του «Pescabivona» αντικατοπτρίζεται στην ιστορία, την παράδοση και την οικονομία της οριοθετημένης γεωγραφικής περιοχής. Απόδειξη αποτελούν η θετική ανταπόκριση των καταναλωτών με την ευκαιρία της γιορτής που διοργανώνεται ετησίως, από το 1984, στην Bivona, καθώς και οι δημοσιεύσεις που περιλαμβάνονται στην επιστημονική βιβλιογραφία και στις δημοσιεύσεις εκλαΐκευσης. Το άρθρο «A Bivona c’è una pesca a polpa bianca che…» [που δημοσιεύθηκε στο περιοδικό L’Ιnformatore Agrario – Verona, XXXVIII (24), 1982)] κατατάσσει το «Pescabivona» μεταξύ των κύριων λευκόσαρκων ροδάκινων της Σικελίας, που, χάρη στα οργανοληπτικά χαρακτηριστικά του, τροφοδοτεί την αγορά των μεγαλύτερων σικελικών πόλεων. Το άρθρο «“Vecchie” varietà per una nuova peschicoltura in Sicilia» (Συμπλήρωμα στο L’Ιnformatore Agrario, αριθ. 27/2006), κατά την περιγραφή των χαρακτηριστικών των ροδάκινων σε σχέση με τις διεθνείς ποικιλίες, αναφέρει τους ιδιαίτερους οικότυπους της ποικιλίας «Pescabivona» και παρουσιάζει την προσπάθεια που κατέβαλαν οι γεωργοί για την αξιοποίηση των αυτόχθονων ποικιλιών. Τέλος, άρθρα που δημοσιεύθηκαν σε τουριστικά περιοδικά αναφέρουν την καταλληλότητα αυτής της περιοχής της Σικελίας για τη ροδακινοκαλλιέργεια, προβάλλοντας τη σημασία του καρπού σε ολόκληρη την κοινότητα Bivona —που επονομάζεται «πρωτεύουσα του ροδάκινου»—, από την οποία προήλθαν η ονομασία και η φήμη του «Pescabivona» (Terre del Vino, «Ha il sapore dell’autunno la pesca di Bivona», σ. 80, αριθ. 10, Οκτώβριος 2007 www.laRepubblica.it – «In gita a Bivona per fare un pieno di pesche doc» της 24.8.2012 http://www.lafrecciaverde.it - «Agroalimentare: Pescabivona — una storia nata lungo il Magazzolo», της 20.11.2010).

Παραπομπή στη δημοσίευση των προδιαγραφών

(Άρθρο 5 παράγραφος 7 του κανονισμού (ΕΚ) αριθ. 510/2006 (3))

ραφών μπορεί να αναζητηθεί στο διαδίκτυο: http://www.politicheagricole.it/flex/cm/pages/ServeBLOB.php/L/IT/IDPagina/3335

είτε

απευθείας στην αρχική σελίδα του δικτυακού τόπου του Υπουργείου Πολιτικών Γεωργίας, Τροφίμων και Δασών (www.politicheagricole.it) – επιλογή «Qualità e sicurezza » (στο επάνω και δεξιά τμήμα της οθόνης) και κατόπιν «Disciplinari di Produzione all’esame dell’UE».

(1) EE L 343 της 14.12.2012, σ. 1.

(2) ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012.

(3) Βλέπε υποσημείωση 2.